 NA CHARLES WASONGA KAMPUNI ya Brown Food Company iliyoko Limuru imeomba msamaha kufuatia kisa ambapo inadaiwa wafanyakazi wa kike walilazimishwa kuvua nguo kwa kutupa sodo zilizotumika katika pipa lisilofaa. Katika kisa hicho cha kushtua inadaiwa kuwa meneja mmoja wa kampuni hiyo aliwalazimisha wafanyakazi wa kike kuvua nguo ili ajue yule ambaye alitupa sodo yenye damu ya hedhi ndani ya jaa la taka lisilofaa. Kisa hicho kinadaiwa kufanyika Jumatatu wiki hii. Lakini leo Alhamisi, wakuu wa kampuni hiyo wametuma taarifa kwa vyombo vya habari wakiomba msamaha kwa tukio hilo. Wamesema kuwa meneja na wafanyakazi wengine waliohusika na kisa hicho, wamesimamishwa kazi. “Tunaomba msahama kwa wanawake waliodhulumiwa na umma kwa ujumla. Tumekodi kampuni ya Masuala ya Wafanyakazi (HR) kutoka nje ili ichunguze kisa hicho na kutoa mapendekezo yatakayofaa,” ikasema taarifa iliyotumwa na wakuu wa kampuni hiyo, lakini ambayo haikutiwa saini na afisa yeyote. Seneta Maalum Gloria Orwoba alisema yeye ndiye alifichua kisa hicho cha Jumatatu kwa umma baada ya kupigiwa simu na mmoja wa wafanyakazi wa kampuni hiyo. “Nilipata ripoti kuhusu kisa hicho katika kampuni ya Brown Food Co ya Limuru kwamba meneja mmoja alipata sodo katika pipa la taka lisilofaa. Kisha akaambia wanawake wote wavue nguo ili akague yule ambaye alikuwa kwenye hedhi ndiposa amwadhibu. Huu ni unyama ambao hauwezi kuruhusiwa,” akasema Seneta huyo ambaye amepata sifa za kipekee kama mtetezi sugu wa masilahi ya wasichana na akina mama wanaopata hedhi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  